Родовата перспектива на буџетскиот процес – анализа на буџетот на Град Скопје

Автор: Иван В’чков

[Ivan.vchkov@financethink.mk](mailto:Ivan.vchkov@financethink.mk)

Ментор: Благица Петрески

[blagica.petreski@financethink.mk](mailto:blagica.petreski@financethink.mk)

Finance Think – Институт за економско истражување и политики, Скопје



„Содржината на оваа публикација е одговорност на авторот и таа во никој случај не ги одразува ставовите на UN Women, Австриската развојна агенција, Швајцарската агенција за соработка и развој и на ЦИКП Консалтинг ДОО.“

Содржина

[1. Вовед 3](#_Toc468374861)

[2. Преглед на литературата 4](#_Toc468374862)

[3. Родово одговорен буџет на Град Скопје 5](#_Toc468374863)

[3.1. Родово сензитивни програми на Град Скопје 6](#_Toc468374867)

[3.2. Индиректно издвоени средства на Град Скопје за поттикнување родова еднаквост 10](#_Toc468374868)

[3.2.1. Програма за домови за стари лица 11](#_Toc468374869)

[3.2.2. Програма за локален економски развој 13](#_Toc468374870)

[4. Заклучок и препораки 15](#_Toc468374871)

[5. Користена литература 18](#_Toc468374872)

Содржина на табели

**Табела 1:** Неприлагоден родов јаз во плати (%) по региони 13

Содржина на графикони

**Графикон 1:** Потпрограми за социјална заштита, кои целат кон родова еднаквост на Град Скопје за периодот 2011-2016 година 8

**Графикон 2:** Учество на потпрограмите од областа на социјална заштита и јавни дејности во вкупните расходи на Град Скопје за 2011-2016 година 9

**Графикон 3:** Инвестиции за програмата за домови за стари лица од буџетот на Град Скопје за 2011-2016 година 12

**Графикон 4:** Учество на вработени по пол во домови за возрасни лица 12

**Графикон 5:** Инвестиции за програмата за локален економски развој од буџетот на Град Скопје за 2011-2016 година 15

# Вовед

Родовиот буџет означува примена на родовата перспектива во процесот на формирање буџет (Советот на Европа (2015). Ваквата примена претставува изработување на буџетот според потребите на мажите и на жените и резултира со тоа родовата перспектива да биде вклучена во сите нивоа на процесот на формирање буџет, како и со преструктурирање на приходите и на расходите на буџетот со цел унапредување на родовата рамноправност. Во Македонија постои Стратегија за воведување родово одговорно формирање буџет во Република Македонија 2012-2017 година. Стратегијата има цел унапредување на родовата рамноправност и воспоставување еднакви можности на жените и на мажите преку приспособување на постојните процеси на планирање и на формирање буџетирање на политиките и програмите на буџетските корисници, земајќи ги предвид различните импликации врз жените и врз мажите. Град Скопје ја следи добрата практика и има развиено Стратегија за родова еднаквост (2011) со четири стратегиски области на дејствување: човекови права, здравје, образование и насилство. Во буџетот на Град Скопје, програмите што се родово сензитивни и влијаат врз поттикнување на родовата еднаквост се програмата за социјална и за детска заштита, програмата за домови за стари лица и програмата за локален економски развој. Иако програмите имаат широк спектар на мерки и само мал дел од средствата и активностите се наменети за директна поддршка на активности за родовата еднаквост, овие програми поттикнуваат и унапредуваат родова еднаквост во целост зашто одговараат на потребите на мажите и на жените. Вкупните издвојувања за овие програми е околу три проценти од вкупниот буџет на Град Скопје.

Оваа студија прави анализа на родовото формирање буџет на Град Скопје. Анализата е фокусирана на родово сензитивните програми на Град Скопје, анализирани од аспект на средствата во буџетот и нивната намена. Анализата прво дава преглед на литературата, родово одговорно формирање буџет на Град Скопје, анализа на програмите што директно поттикнуваат родова еднаквост, анализа на програмите што индиректно поттикнуваат родова еднаквост и завршува со заклучок и со препораки.

# Преглед на литературата

Во литературата родовото формирање буџет е анализирано од повеќе аспекти. . Frey и Köhnen (2012) велат дека родовото формирање буџет не означува изработка на посебен буџет за жените ниту, пак, посебни мерки за родова еднаквост. Родовото формирање буџет има цел преку промовирање родово правична политика во процесот на структурирање на приходите и на расходите во буџетот да се влијае позитивно кон родовата рамноправност. Таквото објаснување означува дека родовото формирање буџет треба да биде поврзано со сите фази на циклусот на донесување буџет со цел корисниците на буџетот да можат да оценат какво влијание би имала распределбата на ресурси според полот. Дополнително, Sharp (2003) вели дека воведувањето на родовата перспектива во планирањето, предлагањето, спроведувањето и во евалуацијата на буџетската политика се намалуваат родовите разлики и проблеми во општеството. Со тоа, таа предлага рамка кон која треба да се стреми родово одговорен буџет (РОБ): подигнување на свеста и на разбирањето на родовите проблеми и влијанието на буџетската политика, носителите на политиката да преземат одговорност кон своите буџетски обврски и политиката на родовата еднаквост, и промена и фокус кон формирање буџет и структурирање на политиката кон родовата еднаквост.

World Bank (2011), Duflo (2012) и Elborgh-Woytek и др. (2013) укажуваат дека намалувањето на родовите разлики и промоцијата на развојот на жените нуди предности за општеството. Оттука, предностите на ваквиот развој помагаат да се намалат родовите разлики со тоа што се предизвикува поголем економски развој, подобрување на продуктивноста на општеството во пазарот на труд, поздрави деца и поодговорна влада.

Stotsky (2016) нагласува дека родовото формирање буџет ја опфаќа фискалната политика и администрација со тоа што промовира родова еднаквост и развој на женската популација. Таа вели дека напорите во родовото формирање буџет опфаќаат различни форми, некои земји се фокусираат кон промени во фискалната политика што ги опфаќаат буџетските процеси и структурата на фискалната политика, додека, пак, други се фокусираат, главно, кон административни измени како системите за следење и за ефективно користење на расходите. Сепак, напорите кон формирањето буџет се соочуваат со разновиден број предизвици. Еден од најголемите е недостигот од посветеност на креаторите на фискалната политика и на владината бирократија, како и слабостите во организацијата и во спроведувањето иницијативи (Stotsky, 2016).

Reina (2010) споменува пет области во кои е значајно да се земе предвид родовото формирање буџет: 1) подобрување на човековите права преку промоција на родовата еднаквост; 2) зголемување на ефикасноста на владиниот буџет преку овозможување подобра информираност за финансиските ресурси и средства; 3) буџетска алокација на средствата според род; 4) идентификување политика што ја поттикнува социо-економската интеграција на жените и нивно финансирање; и 5) добро владеење.

Генерално, родово одговорното формирање буџет придонесува за промовирањето поправична распределба на јавните ресурси, го поттикнува развојот на жените и ги подобрува општите буџетски процеси и доброто владеење.

# Родово одговорно формирање буџет на Град Скопје

Според Стратегијата за родова еднаквост на Министерството за труд и за социјална политика (2013), во процесот на формирање буџет на централно ниво се воведува родовата перспектива и тоа областите во кои Владата на Република Македонија се фокусира кон промоција и подобрување на родовата еднаквост се образование, економското засилување и социјална заштита. Пилот-институции што треба да подготват родово-буџетски изјави се Агенцијата за вработување, Министерството за здравство, Министерството за правда и Министерството за труд и за социјална политика. На локално ниво, родовото одговорно формирање буџет не е воведено. Сепак, Град Скопје од 2010 година работи на родово одговорно формирање буџет. Концептот се споменува во Стратегијата за родова еднаквост на Град Скопје за 2011 година, за која има временска рамка од пет години. Дополнително, оваа стратегија има четири стратегиски области на дејствување: човекови права, здравје, образование и насилство. Со спроведување на оваа мисија, Град Скопје го воведува концептот на родова интеграција при создавање на локалната политика и зголемување на свеста кај граѓаните за користа од воведување родово сензитивна политика со што би се зголемила еднаквоста меѓу мажите и жените. Стратегијата има цел да го зголеми учеството на мажите и на жените како засегнати страни во процесот на донесување одлуки и создавање локална политика. Дополнително, стратегијата се стреми кон промоција на еднакви можности за сите луѓе во слободен и еднаков пристап до информации, можности и придобивки од сите јавни услуги што ги нуди Град Скопје. Исто така, воведувањето родова интеграција во креирањето на локалната политика и доставувањето на јавните услуги има цел да создаде и да гради капацитети за родова интеграција во општинската администрација, како и да ја подигне свесноста на граѓаните и на администрацијата на Град Скопје.

Родово сензитивните програми на Град Скопје, кои директно и индиректно поттикнуваат родова еднаквост, се: програмата за социјална и детска заштита, програмата за домови за стари лица и програмата за локален економски развој и учествуваат со само три проценти во вкупните расходи на Град Скопје.




# Родово сензитивни програми на Град Скопје

Секоја година Град Скопје во својата програма за активностите во областа на социјална, детска и на здравствена заштита ја опфаќа и родовата проблематика како дел или како сфера од целото социјално живеење. Предлагач на оваа програма е градоначалникот на Град Скопје, а изработувач е секторот за јавни дејности, одделение за социјална, детска и за здравствена заштита. Во неа не се прикажани јасни и прецизни активности, кои би ги презел градот специфично за унапредување родова еднаквост. Но, родовиот пристап е интегриран и во други приоритети, цели и потпрограми на програмата за социјална заштита. На тој начин таа станува родово одговорна. Во 2017 година градот предложи целосно родово сензитивна програма за социјална заштита, која овој пат е придружена со индикативна рамка, која од родов аспект го следи спроведувањето на програмата. На тој начин програмата е насочена кон родова рамноправност, поддршка и промоција заедно со другите потпрограми што ги вклучува:

* Остварување социјална заштита на лица со посебни потреби – дел од оваа потпрограма се осврнува кон поддршка на придружниците на лицата со посебни потреби, меѓу кои како мнозинството се јавуваат жените, со цел нивно подобро социјално вклучување и економско засилување;
* Општествено вклучување и социјални услуги – дел од оваа програма опфаќа поддршка на дневен центар за стари лица и центар за давање помош во домашни услови на Црвениот крст на град Скопје, при што оваа потпрограма дава поддршка на жените што се примарни негувателки за старите и немоќни лица со тоа што програмата има цел да намали дел од обврските со кои се соочуваат овие жени;
* Еднакви можности, недискриминација, поттикнување и развој на лични и на општествени вредности е потпрограма, која единствено директно се осврнува кон родовата рамноправност во град Скопје. Оваа програма е единствената специфична програма за родова еднаквост што е намената да ги промовира еднаквите можности меѓу жените и мажите и да ги унапредува човековите права;
* Последната потпрограма е унапредување на здравствената заштита каде што програмата опфаќа промоција на здрави стилови на живеење, подигнување на јавната свест и здравствената култура, унапредување на правата на пациентите и унапредување на менталното и емоционално здравје.

Овие програми и активности на секторот за социјална заштита се сметаат за родово сензитивни програми поради неколку причини. Првата причина е дека секторот мора да го евидентира опфатот на корисници во нивната база на податоци каде што притоа податоците се дисеминирани според полот што овозможува да се одредат колку точно средства одат по корисник и по пол. Второ, предвидуваат активности за идентификација на различните потреби на мажите и на жените во целните групи кон кои се насочени и искористеноста на услугите за овие целни групи овозможени од градот поделени по пол. На тој начин се овозможува основа за постојано ревидирање на моделот на услуги во согласност со потребите на мажите и на жените, и подобрување на еднаквото искористување на услугите што ги нуди градот од страна на мажите и на жените. Конечно, на тој начин, преку алокација на буџетот на градот за ваквите активности се овозможува рамноправно искористување на ресурсите од страна на жените и на мажите што се жители на градот.

Исто така, Град Скопје во три наврати прави обуки на раководителите на секторите од експерти по родово формирање буџет. Оттука, раководителите, по завршување на своите обуки, прават дисеминација на наученото кон вработените во нивните сектори за вработените да го спроведат родовиот пристап во развојот на своите програми и планирањето на буџетот како и во развојот на индикативната рамка на следење и на креирање родово поделена база на податоци. Преку ваквиот процес Град Скопје за 2017 година успева да го воведе родовиот пристап во повеќе програми: за спорт и млади; за образование; за култура; за меѓународна соработка и соработка со невладини организации. Трето, ваквите родово сензитивни програми пред да бидат изгласани и прифатени на седница на советот на град Скопје, се носат на разгледување кај интерсекторската група за родово формирање буџет составена од раководителите на различните сектори што биле обучени за примена на методите на родово одговорно формирање буџет, а се разгледуваат и од комисијата за еднакви можности, која дава свое мислење и сугестии дали програмите се родово сензитивни (Интервју со секторски советник во Град Скопје).

**Графикон 1:** Потпрограми за социјална заштита целат кон родова еднаквост на град Скопје за периодот 2011-2016

Графикон еден дава преглед на под-програмите од Програмата за социјална заштита на град Скопје кои придонесуваат за родово одговорно буџетирање, за периодот 2011-2016 година. Главно овие програми имаат поширока цел, и опфаќаат малку активности за промоција на родова еднаквост, но поттикнуваат и унапредуваат родова еднаквост во целост зошто одговараат на потребите на мажите и жените. Имено само под-програмата за Еднакви можности, недискриминација, поттикнување и развој на лични и општествени вредности, е целосно фокусирана кон промоција на родовата еднаквост во град Скопје, додека останатите го воведуваат родовиот пристап во идентификација на мерките кои ги поддржуваат. Вкупниот буџет за овие програми во просек изнесуваат 50.8 милиони денари годишно во анализираниот период од шест години, каде што програмата за социјална заштита на лица со посебни потреби е програмата која забележува најголемо учество во вкупните расположливи средства и има најголем пораст низ годините.

**Графикон 2:** Учество на под-програмите од областа на социјална заштита и јавни дејности во вкупните расходи на град Скопје за 2011-2016 година



Графикон два укажува дека сите овие програми во просек за шесте години учествувале со само 0.86 проценти од вкупните расходи на град Скопје. Дополнително, програмата еднакви можности, недискриминација, поттикнување и развој на лични и општествени вредности во просек учествувала со само 0.02 проценти од вкупните расходи на град Скопје, и нема позначителни отстапувања. Издвоените средства, и во апсолутен и во релативен износ се незначителни за да се поттикне родова рамноправност која ќе стреми кон поголема родова еднаквост. Сепак, ова е еден позитивен пример и зачеток за поголема свесност за родово одговорното буџетирање. Остварувањето социјална заштита за лица со посебни потреби има тренд на зголемување низ годините. Оваа програма од 2011 до 2016 се финансирала со средства од линијата за јавен превоз и одржување на простори за паркирање што воедно е и дел од целта на таа програма за создавање на пристапни простори за лицата со попреченост. Во последните три години оваа програма исто така се финансира со средства од развојната буџетска линија за домови за стари лица и од социјалната заштита.

Сепак и покрај предвидувањата за евидентирање на опфатот на корисници според пол, во расположливите извештаи не постои таков податок и оневозможува понатамошна анализа на крајните ефекти од родово дизајнираните програми.

# Индиректно издвоени средства на град Град Скопје за поттикнување родова еднаквост


Покрај директно издвоените средства за поттикнување на родово одговорното формирање буџет, родовата еднаквост може да се поттикне и преку индиректно формирање буџет. Индиректното формирање буџет опфаќа пошироки програми и инвестиции на Град Скопје, кои го поттикнуваат активирањето на жените на пазарот на труд, економското засилување, образованието и здравството. Конкретно, Град Скопје издвојува средства за програмите домови за стари лица и локален развој. Според членот 59 од Законот за градење (2016) и членот 36 од Законот за локална самоуправа, Град Скопје и неговите општините имаат право да го ослободат инвеститорот од плаќање надомест за уредување градежно земјиште (комуналии) кога се работи за објекти од општествена корист. Овие објекти се градинки, училишта, верски објекти, домови за стари лица, спортски сали и здравствени установи. Дополнително, ослободувањето, генерално, означува дека Град Скопје и општината во која би се изградил тој објект се откажуваат од 60 и 40 проценти од комуналиите, соодветно, кои би ги добиле од изградба на тој објект. Ваквиот процес означува дека Град Скопје и општините индиректно поттикнуваат развој и градба на установи што би ги задоволиле различните општествени потреби на граѓаните, без разлика на полот, во Град Скопје (Интервју со советник во советот на Град Скопје).

Осум проценти од неактивните жени на пазарот на труд (Анкета за работна сила, 2015 година) како причина за неактивноста ја наведуваат грижата за стари лица и за деца. Оттука, преку ослободување од надомест за изградба на институции што одговараат на родовата улога на жената во општеството, Град Скопје придонесува врз поттикнувањето на родовата еднаквост.

# Програма за домови за стари лица

Во буџетот на Град Скопје, развојната програма за домови за стари лица има индиректно влијание врз жените. Овие инвестиции опфаќаат поддршка и реконструкција на домовите за стари и за немоќни лица, како и дневен центар за стари лица и центар за давање помош во домашни услови. Оваа развојна програма, заедно со споменатата програма, општествено вклучување и социјални услуги, имаат цел да ги ослободат жените од дел од обврските со кои се соочуваат во негата за старите и немоќни лица. На тој начин директно влијаат на зголемување на активноста на жените на пазарот на труд и отвораат можност за подобрување на резултатите од лекувањето, закрепнувањето и/или згрижувањето на старите лица преку создавање услови професионален, обучен, квалитетен и способен кадар да ја обезбеди грижата за старите лица место тоа да го прават жените во домаќинствата. Ваквото индиректно влијание има можност да поттикне зголемување на активноста и на вработливоста на жените пазарот на труд со што би овозможило зголемување и подобрување на социо-економската ситуација на жената и нејзиното домаќинство. Исто така ослободувањето на дел од одговорностите на жената кон старите лица би овозможило и би ја поттикнало жената да се осврне кон својот личен, економски и професионален развој.

**Графикон 3:** Инвестиции за програмата за домови за стари лица од буџетот на Град Скопје за 2011-2016 година



Според графикон три, програмата за домови за стари лица забележува пораст од 2011 до 2016 година каде што, во просек, за овие шест години изнесувала 35,6 милиони денари или 0,61 процент од вкупните расходи на Град Скопје. Дополнително, двете програми поддржуваат дневни центри и посети во домашни услови од медицински лица.

**Графикон 4:** Учество на вработени по пол во домови за возрасни лица



Инвестирањето во домови за стари лица, покрај индиректниот ефект за женската популација, има и директно влијае врз нивното економско засилување. Тоа го укажува фактот што, главно, во установите за згрижување стари и немоќни лица 83 проценти од вкупно вработените се жени (графикон четири). Ова дополнително упатува на постоење хоризонтална сегрегација каде што жените имаат најголемо присуство во ваквите занимања и дејности.

# Програма за локален економски развој

Скопскиот регион се карактеризира со стапка на невработеност од 26,1 проценти во 2015 година и бележи тренд на намалување (Анкета на работната сила, 2015 година). Но, споредено со другите региони, скопскиот регион е четврти по невработеност. Исто така, стапката на невработеност кај жените во Скопје изнесува 22,1 проценти (Анкета на работната сила, 2015 година). Од друга страна, стапката на неактивност, посебно кај женската популација, е позначаен проблем. Неактивноста на жените на пазарот на труд во Република Македонија изнесува 55,1 проценти за 2015 година (Анкета на работната сила, 2015 година). Иако не постои податок за неактивноста на пазарот на труд, според пол и региони, генералната стапка на неактивност во скопскиот регион изнесува 45,6 проценти и споредено со просечната стапка на неактивност во Република Македонија е за 2,6 процентни поени поголема (Анкета на работната сила, 2015 година).

Анализирано од економски аспект, жените во Македонија, во просек, заработуваат 12 проценти помалку од мажите (табела 1). Скопскиот регион не е исклучок од ваквата состојба. Жените во скопскиот регион, во просек, заработуваат 10 проценти помалку од мажите и родовиот јаз во плати е двојно зголемен во споредба со 2010 година (табела еден). Во споредба со другите региони, скопскиот регион е трет регион според големината на родовиот јаз во плати.

**Табела 1:** Неприспособен[[1]](#footnote-1) родов јаз во плати (%) по региони

|  |  |  |
| --- | --- | --- |
|  | 2010 | 2014 |
| Вардарски регион | 2 | 8 |
| Источен регион | 13 | 2 |
| Југозападен регион | 1 | 32 |
| Југоисточен регион | 9 | 8 |
| Пелагониски регион | 0 | 16 |
| Полошки регион | 10 | 8 |
| Североисточен регион | 2 | 8 |
| Скопски регион | 5 | 10 |
| Република Македонија | 6 | 12 |

\**Извор: Државен завод за статистика (Анкета за заработката, 2010; 2014); Авторски пресметки*;

Оттука, поттикнувањето на локалниот економски развој е еден од приоритетите на Град Скопје. Во буџетот на Град Скопје, секоја година се издвојуваат средства за унапредување и за поддршка на локалниот развој на Град Скопје. Оваа ставка има цел да промовира интегриран пораст, како и економска поврзаност со регионалната и европска економија. Дополнително, програмата има цел да поддржи иновации и конкурентност на додадената вредност преку подигнување на нивото на конкурентност во приватниот сектор, развој на инфраструктурата, како и еколошки и енергетско-ефикасен пораст (Стратегиски план на Град Скопје за периодот 2016-2018 година, 2016 година). Програмата става акцент на развојот на вештини, создавање можности за вработување и инклузивно учество на пазарот на работната сила, здравството и животниот стандард. Надлежност на секторот за локален економски развој е да предлага стратегиски план за економски развој, развојни и структурни приоритети на ниво на град Скопје, мерки и активности на локалната економска политика и развој на малите и средни претпријатија и на претприемаштвото, развој на занаетчиството, угостителството, туризмот и на трговијата, мерки за развој, подобрување на условите за престој на туристите и туристичко-пропагандно информирање (Локален економски развој, 2016 година).

Оваа програма би требала да има позитивно влијание кон жените, со тоа што подобрувањето на условите на пазарот на труд во град Скопје ќе ја поттикне вклученоста на жените на пазарот на труд, зголемување на нивните приходи, како и подобрување на социо-економската состојба не само на жената, туку и на домаќинството и на заедницата.

**Графикон 5:** Инвестиции за програмата за локален економски развој од буџетот на Град Скопје за 2011-2016 година



Издвоените средства за програмата за локален економски развој од буџетот на Град Скопје изнесуваат скромни пет милиони денари во 2016 година и учество од само 0,11 проценти во вкупните расходи (графикон пет). Но, издвоените средства имаат опаѓачки тренд низ годините и во апсолутен и во релативен износ како процент од вкупните расходи. Иако издвојувањата за локален економски развој се скромни, тие се половина од вкупните трошоци на функционалната програма за поддршка на локалниот економски развој во буџетот на Град Скопје.

Земајќи ја предвид високата невработеност, неактивност на пазарот на труд и родовите разлики во плати, оваа програма има потенцијал индиректно да ги подобри условите на пазарот на труд во Град Скопје преку зголемување на претприемаштвото, инвестициите и обуките. Сепак, за да се постигнат повидливи економски ефекти врз жените, потребно е оваа програма да има родово формиран буџет, или да постои директно определување на корисниците по пол.

# 4. Заклучок и препораки

Според Стратегијата за родова еднаквост на Министерството за труд и за социјална политика (2013), во процесот на формирање буџет на централно ниво се воведува родовата перспектива, а областите во кои Владата на Република Македонија се фокусира кон промоција и подобрување на родовата еднаквост се образование, економското засилување и социјална заштита. Град Скопје ја следи добрата практика и има развиено Стратегија за родова еднаквост (2011) со четири стратегиски области на дејствување: човекови права, здравје, образование и насилство.

Преку програмата за социјална детска и здравствена заштита, директно се придонесува за родово одговорно формирање буџет. Овие програми се родово сензитивни од неколку аспекти: задолжително евидентирање на опфатот на корисници по пол, се предвидуваат активности за идентификација на различните потреби на мажите и на жените во целните групи и се алоцираат средства за активности што промовираат родова еднаквост. Сепак, износот на средства што директно ја промовираат родовата еднаквост се незначителни, само три проценти од вкупните расходи се наменети за програми што се родово сензитивни. Покрај директно издвоените средства за поттикнување родово одговорно формирање буџет, Град Скопје ја поттикнува родовата еднаквост и преку индиректни инвестиции во програмите за домови за стари лица и локален развој. А, според член 59 од Законот за градење (2016) и член 36 од Законот за локална самоуправа, Град Скопје и неговите општини имаат право да го ослободат инвеститорот од плаќање надомест за уредување градежно земјиште (комуналии) кога се работи за објекти од општествена корист.

Град Скопје е позитивен пример за зголемување на свесноста за потребата и за придобивките од родовото одговорно формирање буџет. Сепак, постои недостиг од индикатори за следење на спроведувањето на Стратегијата и ефектите од мерките. Сѐ со цел поефикасно спроведување на програмите и постигнување поголема ефективност за родовата еднаквост, главните препораки се во насока на воведување нови мерки и програми и оперативно следење на предложените програми, и тоа:

* Издвоените средства за програмите што директно поттикнуваат родова еднаквост да се зголемат најмалку двојно во следната година;
* Родовиот аспект да се воведе и во другите програми на Град Скопје, преку дефинирање на крајните корисници од аспект на пол и на промоција на активности што се важни за улогата на жената во општеството;

• Во програмата за локален економски развој да се воведат мерки за стимулирање на активацијата на жените на пазарот на труд и можностите за вработување. Во овој сет мерки може да се спроведат:

* Мерки за зголемување на вработливоста на долгорочно невработените жени на Град Скопје преку обуки за меки вештини, обуки за преквалификација, поврзување со компаниите;
* Обуки за напредни вештини за жените, како ИТ-вештини;
* Субвенционирање бизнис основан од жени;
* Членот 36 од Законот за локална самоуправа на Град Скопје да се прошири и бизнисот основан од жени да се ослободи од надомест за уредување;

• Да се стимулираат флексибилни работни часови во институциите што се под ингеренција на Град Скопје;

• Да се дизајнираат индикатори за мониторинг на ефектите и на влијанието на програмите врз жените и да се спроведат. Секоја активност да мери опфат според пол. Индикаторите за мониторинг да бидат јавно објавени на годишна основа.

# 5. Користена литература

* Council of Europe (2015). *Gender Equality Glossary*. Gender Equality Commission. Strasbourg. Available at: < https://rm.coe.int/CoERMPublicCommonSearchServices/DisplayDCTMContent?documentId=09000016805a1cb6>
* Duflo, E. (2012). Women Empowerment and Economic Development. *Journal of Economic Literature* 50(4), 1051-1079.
* Elborgh-Woytek, K., Newiak, M., Fabrizio, S., Kochhar, K., Kpodar, K., Wingender, P., Clements, B., & Schwartz, G. (2013). Women, Work, and the Economy: Macroeconomic Gains from Gender Equity. IMF Staff Discussion Note 13/10. Washington, DC: IMF.
* Frey, R. & Köhnen, M. (2012). Guidance Gender Budgeting in Public Administration. Federal Chancellery – Federal Minister for Women and Civil Service. Vienna.
* Reina, I. (2010). Gender Responsive Budgeting in Education. UNESCO Asia and Pacific Regional Bureau for Education. Bangkok.
* Sharp, R. (2003). Budgeting for Equity: Gender Budget Initiatives within a Framework of Performance Oriented Budgeting. United Nations Entity for Gender Equality and the Empowerment of Women (UN Women).
* Stotsky, J. (2016). Gender budgeting: Fiscal Context and Current Outcomes. International Monetary Fund. IMF Working Paper WP/16/149.
* World Bank. (2011). World Development Report 2012: Gender Equality and Development. Washington, DC: World Bank.
* Анкета за работната сила, 2015 година (2016). Државен Завод за Статистика. Република Македонија. Достапно на < http://www.stat.gov.mk/PrikaziPublikacija.aspx?id=3&rbr=620>
* Дијагностичко сродни груп и неплатена работа на нега која ја вршат жените (2008). Проценка на политиката кога ги зема во предвид родовите прашања. Центар за истражување и креирање политики. Достапно на < http://www.crpm.org.mk/wp-content/uploads/2012/03/unifem\_mk1.pdf>
* Локален Економски Развој (2016). Сектор за локален економски развој. Град Скопје. Достапно на < http://www.skopje.gov.mk/DesktopDefault.aspx?tabindex=0&tabid=487>
* Општина град Скопје (2012). Буџет на град Скопје за 2012 година. Достапно на < http://www.skopje.gov.mk/images/Image/buxet%202012%20za%20vo%20sluzben%20glasnik.pdf>
* Општина град Скопје (2013). Буџет на град Скопје за 2013 година. Достапно на < http://www.skopje.gov.mk/images/Image/BUXET%20NA%20GRAD%20SKOPJE%20ZA%202013%20godina.pdf>
* Општина град Скопје (2014). Буџет на град Скопје за 2014 година. Достапно на < http://www.skopje.gov.mk/images/Image/REBALANS%20BUDZET%202014.pdf>
* Општина град Скопје (2015). Буџет на град Скопје за 2015 година. Достапно на < http://www.skopje.gov.mk/newimg/Budzet/00%20BUDZET%20%202015.pdf>
* Општина град Скопје (2016). Буџет на град Скопје за 2016 година. Достапно на < http://www.skopje.gov.mk/newimg/00%20za%20objavuvanje%20REBALANS%202016%20MKD.pdf>
* Повеќе нега во примарното здравство! (2008). Кратка Анализа Бр. 18. Центар за истражување и креирање политики. Достапно на < http://www.crpm.org.mk/wp-content/uploads/2012/03/Poveke-negaMK.pdf>
* Процени на населението (2016). Државен Завод за Статистика. Република Македонија. Достапно на < http://www.stat.gov.mk/PrikaziPublikacija.aspx?id=11&rbr=634>
* Регионите во Македонија (2016). Регионите во Македонија за 2016 година. Достапно на < http://www.stat.gov.mk/PrikaziPublikacija\_1.aspx?rbr=628>
* Службен гласник на град Скопје. *Програми за активностите во одделенијата* . Општина град Скопје. Скопје. Достапно на < http://ipserver.skopje.gov.mk/e-skopje/sluzben%20glasnik%20so%20konverzija.nsf/82aa49069edfbbb780256a22004ba9e0?SearchView>
* Социјална заштита на деца, млади и возразни лица, 2014-2015 (2015). Државен Завод за Статистика. Република Македонија. Достапно на < http://www.stat.gov.mk/PrikaziPoslednaPublikacija.aspx?id=22>
* Стратегија за родова еднаквост на градот Скопје (2011). Скопје Родово Еднаков Град. Општина град Скопје. Скопје. Достапно на < http://www.skopje.gov.mk/images/Image/Makedoncka\_e\_verzija(1).pdf>
* Стратегија за родова еднаквост 2013 – 2020 (2013). Влада на Република Македонија. Министерство за труд и социјална политика. Достапно на < http://www.mtsp.gov.mk/wbstorage/files/strategija\_rodova\_april.doc>
* Стратешки план на град Скопје за преиодот 2016-2018 (2016). Стратешки план на град Скопје. Општина град Скопје. Скопје. Достапно на < http://www.skopje.gov.mk/newimg/%D0%A1%D1%82%D1%80%D0%B0%D1%82%D0%B5%D1%88%D0%BA%D0%B8%20%D0%BF%D0%BB%D0%B0%D0%BD%20%D0%BD%D0%B0%20%D0%93%D1%80%D0%B0%D0%B4%20%D0%A1%D0%BA%D0%BE%D0%BF%D1%98%D0%B5%20%D0%B7%D0%B0%20%D0%BF%D0%B5%D1%80%D0%B8%D0%BE%D0%B4%D0%BE%D1%82%202016-2018%20%D0%B3%D0%BE%D0%B4%D0%B8%D0%BD%D0%B0.pdf>
* Структура на заработувачката на вработените, 2010 година (2012). Државен Завод за Статистика. Република Македонија. Достапно на < http://www.stat.gov.mk/PrikaziSoopstenie.aspx?id=113&rbr=731>
* Структура на заработувачката на вработените, 2014 година (2015). Државен Завод за Статистика. Република Македонија. Достапно на < http://www.stat.gov.mk/PrikaziSoopstenie.aspx?id=113&rbr=1874>
* Установи за згрижување и воспитание на деца – детски градинки, 2015 (2016). Државен Завод за Статистика. Република Македонија. Достапно на < http://www.stat.gov.mk/PrikaziSoopstenie.aspx?id=25&rbr=1926>

1. Неприлагоден родов јаз означува процентуалната разлика помеѓу бруто годишната заработувачката на вработените жени и мажи прикажана како процент од заработувачката на мажите [↑](#footnote-ref-1)